《昔日行赠许应元使君》
明代·皇甫汸

昔日与君相别处，越江一夜秋涛去。今日与君相见时，吴宫三月春风吹。

人生聚散何草草，春来秋逝伤怀抱。转盼流光安可知，策足要津苦不早。

少年避世汉廷中，俛首潜郎画省东。不事簿书羞问马，空将词赋擅雕虫。

贾生果遭绛侯妒，汲孺亦被公孙怒。谪去䰟销湘水滨，归来泪尽燕城墓。

敝庐萧萧落日曛，高车门外过缤纷。已扫松萝谢逋客，犹随轩冕对夫君。

夫君倜傥青云器，奉节聊为苍水使。酌酒何关世上情，论文且发囊中秘。

白首相期在令猷，荣名莫遣为身累。君从北关谒丹墀，余守南山偃桂枝。

讵堪玄度孤明月，却照杨朱两路岐。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。